

Acest articol este partea a 2-a dintr-o serie despre tratamentele alternative anti cancer. Titlul este preluat dintr-un articol Adevărul.

Partea 1 a seriei este aici

Continuăm periplul prin terapiile ”alternative” anti-cancer cu o idee îmbrățișată de multe persoane care vor să creadă că se pot vindeca cu puterea gândului. După cum am arătat în alt articol gândirea pozitivă e doar o metodă de a fi optimist, dar șansele să te scape de o boală sunt practic nule.

Istoria Noii Medicine Germane

Precum multe alte terapii miraculoase vândute oamenilor disperați, Noua Medicină Germană s-a născut în capul unui om care a trecut printr-o dramă și, cel puțin la început, a avut intenții bune.

Ryke Geerd Hammer, un medic internist din Germania a trecut printr-o traumă : fiul său a fost împușcat accidental de Vittorio Emanuelle, ducele de Savoy. Rănile făcute de armă i-au fost fatale si, din păcate, Vittorio Emanuelle nu a fost condamnat nici după mai bine de 10 ani de procese.

La scurt timp după decesul fiului său pe nume Dirk, Ryke Hammer descoperă că are cancer testicular. Ignorând faptul că cancerul testicular este cel mai comun în cazul bărbaților intre 30 și 50 de ani1 Ryke Hammer (43 de ani la acel moment) a avut o revelație și a declarat că i-a apărut cancerul testicular datorită decesului fiului său. Practic, a spus că șocul psihologic al pierderii copilului i-a declanșat cancerul. Hamer a numit acest șoc ”sindromul Dirk Hamer”.

După ce a tras aceasta concluzie, fără a avea vreo dovadă, a încercat totuși să le găsească. Având o bănuială că ”totul vine de la creier” a făcut radiografii craniene pacienților și apoi a interpretat rezultatele – cu zero experiență în radiologie. Rezultatul: a descoperit niște cercuri pe radiografii pe care le-a considerat ca fiind dovada fiziologică a șocului “Dirk Hammer”. Repet ca nu avea experientă în radiologie, discutăm mai târziu despre ce se întâmplă în realitate.

Pentru că orice terapie bazată pe altceva decât dovezi științifice are nevoie de axiome, Hamer a compus 5 (cinci) și le-a numit legi. Nu ca ar avea vreun efect juridic, dar par să fie bune în a impresiona credulii.

Cele 5 Legi ale Noii Medicine Germane și realitatea științifică

Legea nr 1 a Noii Medicine Germane are câteva criterii dar esența este următoarea: Cancerul (sau orice altă boală) este cauzat de un șoc psihologic. O traumă neașteptată. Mai este numită și ”Regula de fier a cancerului”.

De ce este Legea nr 1 a Noii Medicine Germane falsă?

Păi dacă ar fi adevărat ar însemna că putem fuma țigară după țigară, cât timp nu ne avem drame în viață, corect?

Că Philip Morris și toate celelalte compani de țigări au avut dreptate, țigările nu cauzează cancer. Nici fumatul pasiv.

În ciuda dovezilor zdrobitoare care incriminează fumatul, dl Hamer zice că nu țigările sunt problema.

O fi plătit de British American Tobacco? JTI? Alte companii pe care nu le cunosc pentru că nu sunt fumător?

Sigur, cancerul provocat de țigări (sau fumat pasiv) e cel mai simplu exemplu. E și cel mai bun exemplu pentru a demonstra că ”legea de fier a cancerului” așa cum a numit-o (cu maximă modestie) Hamer este practic o absurditate.

Să mai intru în discuția despre cancere provocate de radiații? De ce credeți că ne temeam acum câțiva ani de gravitatea problemei la reactorul de la Fukushima? Printre altele, cancer.

Să mai discutăm de cancerul de piele, a cărui asociere cu expunerea prea îndelungată la soare (și paturi de bronzat) este practic imposibil de negat?

De cancerul de col uterin, unde rolul infecției cu HPV este clar?

Nu, cu siguranță nu mai e cazul, ridiculoșenia unei asemenea ”legi” este evidentă oricărei persoane cu gândire logică.

Legea nr 2 a Noii Medicine Germane. Dacă conflictul este rezolvat (cum anume nu ni se spune) atunci boala progresează în doua faze – faza de conflict activ și faza de vindecare. NMG se concentrează astfel pe identificarea conflictului și rezolvarea acestuia.

De ce este Legea nr 2 a Noii Medicine Germane falsă?

Hai să luăm exemplul cancerului pentru că ăsta e subiectul. Legea nr 1 spune că apare un șoc și legea nr 2 spune că faza de conflict activ este cea în care boala progresează, urmând ca apoi să intre în faza de vindecare. Faza de vindecare este – conform lui Hamer – cea în care medicul descoperă boala și în loc să ajute pacientul îi face mai mult rău.

Dar în cazul cancerului trebuie să ignorăm tot ceea ce se știe despre oncologie, despre modul în care cancerul se înmulțește, modul în care evoluează și în care îl putem trata.

Cancerul este o boală tăcută. Motivul pentru care se insistă pe screening începând cu anumite vârste este tocmai datorită faptului că s-a observat lipsa de simptome. Pacienții pot trăi ani buni fără nici o problemă după care sunt brusc trimiși la spital și uneori li se descoperă un cancer deja metastazat. Nu există o ”fază de vindecare” la cancer cu excepția folosirii chimioterapiei, radioterapiei și chirurgiei.

Hamer spune cu toată seriozitatea că o boală este cauzată de un proces psihic. Sigur, într-un fel, dacă ai o stare mentală negativă poți să îți crești riscul anumitor boli asociate stresului dar hai sa nu confundăm factorii de risc cu factorii cauzativi.

Plus, hai să fim serioși o secundă: există copii care se nasc cu malformații congenitale. Uneori malformația este cauzată de un virus (rujeolic, rubeolic) sau de o mutație genetică. Hamer spune practic că copilul a avut un șoc psihic în timp ce se transforma din zigot în făt? Sau că mama are vreo problemă ”nerezolvată” și își nenorocește copilul pe viață?

Mi se face sincer silă de asemenea afirmații, îmi este și greu să le scriu.

Un alt exemplu ar fi tot un copil nou-născut, de o lună. Iubit, alăptat, drăgălit și îngrijit cu cea mai mare dragoste din lume. Dacă el este infectat de către un antivaccinist care nu înțelege că tusea convulsivă poate omorî, cine are conflicte? Copilul de o lună, care acum trebuie să se lupte pentru fiecare gură de aer? Copilul care abia de câteva săptămâni a început să distingă lumea din jur are conflicte psihice care aproape îl omoară?

Și copilul cu leucemie? Care stă și îndură ani de chimioterapie pentru că sunt singurul lucru care îl pot salva? Hamer zice că acești copii își pot provoca singuri boli chinuitoare pentru că ce? Că s-au suit în copac fără acordul mamei?

Până și preoții spun că pentru copii sub 7 ani nu este necesară spovedania, dar Hamer probabil știe teologie la fel de bine cât știe medicina, adică deloc.

În mod normal, rândurile de mai sus ar trebui să spună oricărei persoane rezonabile că Noua Medicină Germană este o șarlatanie. Când ”legile” terapiei sunt dovedite false de doar un pic de gândire logică e clar că avem de-a face cu o idee care nu va face decât să ucidă.

Dar, după cum știți, aici nu facem treaba pe jumătate. Așa că vom continua discutând despre următoarele trei legi și apoi despre cum Hamer este un criminal condamnat la închisoare în multiple țări europene, cum sute de pacienți de-ai lui au murit și cum câțiva medici români încurajează oamenii să urmeze această terapie. Da, exact, medici!

Legea nr 3 a Noii Medicine Germane încearcă să explice că localizarea fizică a unei boli are legătură cu dezvoltarea intra-uterină. Hamer declară că astfel se pot clasifica bolile în funcție de stratul germinativ din care au venit. De asemenea, Hamer declară că, dacă ai un cancer la stomac (sau orice altă boală de stomac), atunci va exista o zonă specifică din creier ce va arăta acest lucru.

De ce este Legea nr 3 a Noii Medicine Germane falsă?

Printr-un miracol, am ajuns la o ”lege” care ar putea fi dovedită prin mijloace științifice. Palpitant! Cum dovedește Hamer această ipoteză? Care sunt dovezile irefutabile?

Ei bine, ajungem aici în sfârșit la discuția despre radiografiile craniene făcute de Hamer, radiografii care sunt singura urmă de tangibilitate pentru ideile lui.

Hamer a declarat că inelul vizibil în imaginea de mai jos reprezintă dovada indubitabilă a șocului Dirk Hammer si automat a legii nr 3.

Dacă mai sus apare o dovadă de cancer conform lui Hamer, imaginea de mai jos, nu este decât un artefact în formă de inel (tot conform lui Hamer). Orice om normal ar spune ca sunt fix același lucru, pentru că asta sunt, doar că există diferențe tehnice de afișare.

Ce e acela un artefact? Datorită tehnologiei și algoritmilor de procesare folosiți, o imagine obținută la tomograf (mai ales în anii 70-80) avea limitări tehnice, și uneori apăreau aberații de genul acestor inele. O explicație banală, dar medicii radiologi învață repede să nu confunde aceste erori tehnice cu patologie reală.

Și totuși, însăși baza Noii Medicine Germane stă în aceste imagini și diferența dintre un artefact de imagine și alt artefact de imagine. Criterii de departajare nu există, sau există doar în capul lui Ryke Hamer.

Desigur, radiologi din întreaga lume au fost complet uimiți să audă asemenea idee. Și-au calibrat aparatele, și au încercat și ei. Și au descoperit că Hamer nu știe să distingă între stânga și dreapta, că nu are experiență în radiologie, și că, evident, teoria lui este precum un castel de nisip.

Profesorul Maximilian Reiser, președintele asociației germane de radiologi, și recent numit editor șef al jurnalului științific al Radiologilor Europeni a declarat:

Confirm, de bunăvoie, că tomografiile prezentate în lucrarea sa de dl Hamer au fost interpretate într-un mod complet greșit și sunt în complet conflict cu experiența sau cunoașterea științifică. O discuție argumentată asupra conținutului ideilor domnului Hamer și interpretările asociate legate de tomografii nu este, în opinia mea, posibilă sau cu vreun rezultat, deoarece dl Hamer ramane într-un cerc închis al ideilor și respinge orice critică ca o expresie a aroganței ”medicine ortodoxe”. […] Puteți cita această opinie ca venind de la presedintele ”Deutsche Rontgengesellschaft” Cu sinceritate, M. Reiser Sursă

Am întrebat și o studentă la medicină din epoca modernă câtă experiență are cu tomografiile de-a lungul anilor de școală și dacă ar avea încredere să citească o tomografie.

Aa, nu știm practic să interpretăm nimic. Am facut in anul 4 un semestru de radio, și ni s-au aratat radiografii multe acolo, dar e foarte greu să înveți să le interpretezi. Și în spitale, din ce am vazut, toți doctorii se bazează pe interpretarea radiologului, nici ei nu știu.

Dar dacă ești Ryke Hamer în anii 70, brusc identifici dovada tuturor bolilor, chiar dacă toți experții radiologi îți spun că te înșeli amarnic.

Asociația Germană de Radiologie a dat chiar avertizări medicilor că este posibil ca pacienți de-ai lui Hamer să încerce să obțină tomografii suplimentare la cererea acestuia deși aceasta ar încălca normele profesionale și etice ale radiologiei (fiecare radiografie vine cu niște riscuri)

Culmea hazului, dacă sapi destul de adânc în site-urile care promovează Noua Medicină Germană găsești un document pe care fanii lui Hamer îl declară dovadă pentru ideea absurdă că orice cancer apare într-un loc specific în creier.

Documentul, emis de Siemens, o companie care face multiple dispozitive medicale este considerat dovada că inelele văzute de Hamer nu sunt artefacte tehnice. Dar de fapt, opusul este valabil, documentul poate fi folosit pentru a identifica artefactele în imaginile lui Hamer. Puteți găsi documentul aici și traducerea aici.

În fine, o altă consecință a legii nr 3 a lui Hamer, probabil cea mai importantă, este că practic nu acceptă tumorile benigne sau maligne pe creier. O tomografie craniană poate arăta o tumoare, dar conform teoriei lui Hamer, tumoarea respectivă înseamnă cancer altundeva în corp. Poate în stomac, poate în colon, oriunde numai în creier nu. Din păcate, aproape un milion de oameni sunt diagnosticați în fiecare an cu tumori craniene, acestea fiind 1 milion de dovezi că Hamer habar nu are ce vorbește.

Avansul tehnologic și rezoluția îmbunătățită a eliminat mare parte din artefactele din tomografii și radiografii și încet încet ideile lui Hamer ar fi trebuit să piardă teren pe măsură ce nu se mai găseau inelele specifice. Dar, ciudat, nu s-a întâmplat asta. Chiar și în România există niște medici (absolvenți de medicină, nu auto-intitulați ”vertebrologi”) care au uitat orele de Metodologia Cercetării Științifice. Asta ca să nu zic că au diploma degeaba. O să ne ocupăm și de ei, imediat.

Legea nr 4 a Noii Medicine Germane spune că orice agent infecțios este de fapt ”prietenul nostru”. Astfel, microbii, bacteriile, ciupercile, virusurile, toate sunt un fel de elfi prietenoși care vin să ”curețe” infecția. Prin urmare, boala nu este de fapt urmarea unei infecții ci infecția este urmarea bolii. Care boală este cauzată de șocul menționat în legea 1.

De ce este Legea nr 4 a Noii Medicine Germane falsă?

Ei bine, dacă până acum Noua Medicină Germană se putea declara doar o terapie pentru cancer, acum intră pe teritoriul panaceului ceea ce ridică serioase semne de întrebare. Dacă v-ar spune un medic că are o pastilă care vindecă toate bolile, l-ați crede? Sper că nu. Să o luăm însă treptat cu restul problemelor acestei legi.

E adevărat că microbiomul uman (totalitatea bacteriilor aflate în corp) este foarte bogat și în multe cazuri bacteriile care fac parte din aceeași familie pot fi atât neutre cât și patogene. Spre exemplu, E.coli face parte din populația de bacterii prezentă în intestine și în mod normal este complet neutră pentru organism, ajutând în procesele digestive.

Există însă tulpini patogene de E.coli care cauzează probleme și despre care este absurd să le numești prieteni. Poate că Hamer și cei care îl cred întreg la cap nu au o definiție sănătoasă pentru cuvântul prieten. Poate au avut niște prieteni care își băteau joc de ei în copilărie, provocându-le vărsături și dureri de cap.

Desigur, toată cercetarea în domeniile microbiologiei, bacteriologiei, epidemiologiei și virusologiei cu toate zecile de mii de specialiști, studii și jurnale științifice se înșeală amarnic, dar un fost medic ce nu a învățat niciodată să citească o tomografie are dreptate. Asta dacă e să te iei după niște dubioși de pe internet. Sper că nu vă lăsați înșelați.

Noua Medicină Germană neagă existența virusurilor dacă vă puteți imagina asemenea absurditate. Dacă lucrați într-un birou, sigur s-a întâmplat în perioada asta să răcească vreun coleg. Și apoi altul, și apoi altul. Ei bine, conform lui Hamer răceala nu este cauzată de un agent infecțios (unul din cele peste 200 asociate cu răceala) ci de un ”conflict” de tipul ”ceva nu-mi miroase bine”. Cât de absurd e asta? De parcă răcești pentru că ai uitat friptura pe foc, s-a ars și ”nu miroase bine”.

Părerea mea e că Noua Medicină Germană pute a absurditate și orice om rezonabil poate simți asta.

Să mai discutăm despre cum asemenea idei stupide pot fi dovedite false după o simplă deducție logică?

Hai să presupunem prin absurd că bacteriile și virusurile sunt cumva prietenii oamenilor. Niște prieteni foarte nașpa pe care nimeni nu îi vrea în grup, dar tolerați. Unii din tolerații ăștia precum Stafilococul aureus poate provoca fasciita necrotizanta (bacteria mâncătoare de carne i se mai spune). Există și alți câțiva prieteni care produc aceeași problema, oare le putem explica tuturor virtuțiile vegetarianismului? Găsiți aici niște imagini explicite cu ce fac acești prieteni minunați.

Dar dacă cu noi au o dragoste cu năbădăi și uneori ne omoară de dragi ce le suntem, atunci oare ce au cu animalele?

Ele cu siguranță nu își pot îndrepta comportamentul, nu pot învăța lecția universului, nu au conflicte biologice. Îmi amintesc de cățelul familiei care a fost descoperit cu diabet și alte câteva boli. Era un cățel cuminte, singurul conflict părea să fie cu soneria care îl deranja sau cu oamenii străini care încercau prea repede să fie prietenoși. Și uneori cu alți câini. E cineva care are un câine și nu poate spune același lucru? Ei bine, să-i căutați de diabet pentru că aparent sunt bolnavi!

Același raționament se aplică și virusurilor despre care Hamer și promotorii lui zic că nu există.

Aici este lista de boli virale animale pentru care specialiștii trebuie să notifice autoritățile imediat ce sunt detectate. Or fi toate imaginare așa cum zice Hamer?

Oare boala asemănătoare rujeolei cauzată de phocine distemper virus și care a omorât mii de foci e imaginară?

Legea nr 5 a Noii Medicine Germane face saltul complet către panaceu. Legea a 5-a declară că toate bolile (fără excepție) sunt parte a unui ”Program Biologic Special”. Practic, boala este un fel de ”lecție” pe care trebuie să o înveți. Dacă o înveți, te vindeci, n-o înveți, probabil mori.

De ce este Legea nr 5 a Noii Medicine Germane falsă?

Cum să spun asta într-un mod elocvent și diplomat, echidistant și cu o detașare științifică? NOUA MEDICINĂ GERMANĂ ESTE O NEBUNIE ABSURDĂ!

Cum îndrăznesc promotorii acestei ideologii să declare că bolnavul e bolnav pentru că avea o lecție de învățat?

Să presupunem că un copil este lovit de o mașină și datorită infecției (cu bacteriii d-alea ”prietenoase”) face septicemie și trebuie să îi fie amputat piciorul. Dacă acel copil era următorul Hagi, Messi sau Pele? Lecția care este? ”Uite ce cârje frumoase poți să folosești acum” nu este o lecție. ”Nu-i așa că e grozav să te dai cu scaunul cu rotile” nu este o lecție. Amputarea este o tragedie și deși orice persoană care a trecut prin asta învață să trăiască cu noii termeni, nu înseamnă că ar trebui să fie recunoscătoare providenței pentru că a lăsat-o cu un handicap.

Dacă este ceva ce pot disprețui fără limite este această idee absurdă că bolile sunt un fel de lecție de la univers. În negura timpului oamenii credeau că bolile sunt pedeapsă divină. Măcar acea idee avea un sens. O ființă atotputernică te pedepsește pentru ceea ce ai făcut. Poate să nu-ți convină, dar asta este, n-ai de ales.

Dar acum? Zeii sunt eliminați din ecuație și ”universul conspiră să ai cancer” e noua mantră. Cum pot acești fani ai criminalului dovedit Hamer să se uite în ochii unui copil cu leucemie și să îi spună:

”ai leucemie pentru că nu ți-ai învățat lecția: jucăriile se pun la loc în cutie după ce te joci”.

Ce fel de construcție ideologică este cea în care bolnavul suferă dar pe deasupra e și vina lui, doar că e prea prost să-și dea seama fără ajutorul guru-ului?

Ce dovezi există pentru Noua Medicină Germană ca și terapie împotriva cancerului?

Zero. Nimic. Nul. Mulțimea vidă.

Hamer nu a publicat niciodată vreun articol științific sau altceva decât povești despre cum a vindecat pacienți.

Fanii lui declară însă că ”a vindecat de cancer peste 30.000 de oameni doar stând de vorbă cu ei”

Datele acestor 30.000 de oameni nu există nicăieri. Ce există însă, sunt sute de cazuri și mărturii despre pacienții care au murit sau au fost aduși în stare critică ascultând de Hamer și de cei care îi urmează metoda.

Ba chiar, primul pacient al lui Hamer (propria soție) a murit de cancer. După ce în prima carte publicată Hamer a declarat că a vindecat-o găsind ”conflictul”, în privat, a declarat că soția lui nu l-a crezut niciodată.

Dacă chiar și propria soție, cea care a trecut prin aceeași dramă alături de Hamer, nu l-a crezut și nu s-a vindecat de boala pe care el pretinde că o tratează, de ce îl cred atât de mulți oameni?

Dar dacă l-a crezut și de fapt el a omorât-o, oprind-o de la a face tratament? Câte decese trebuie să provoace acest instabil psihic înainte să se oprească?

Puteți găsi aici alte mărturii ale colaboratorilor lui Hamer (asistente sau administratori ai clinicilor în care lucra). Găsiți vreo scuză pentru asemenea comportament:

B: Ați văzut alte cazuri similare? Cazuri extreme, în care ați spune ”asta e ceva cam mult”? F: Da, am observat o fată tânără. Cred că avea o tumoare osoasă și avea dureri teribile…. Într-o noapte se dădea cu capul de pereți, ritmic. Și i-am spus (lui Hamer): ”Domnule doctor, trebuie să îi dăm ceva acestei fete, situația ei nu e normală”. Iar el a spus: ”Pentru numele lui Dumnezeu, nu trebuie să îi dăm nimic, nici un analgezic, asta i-ar influența sângele și nu ar mai avea loc vindecarea”. În acel moment, fiind ignorantă, am crezut, m-am gândit ”o fi știind el ceva” Sursă (audio în limba germană) Sursă (transcriere)

Alte cazuri sunt la fel de tragice.

Hamer nu crede în analgezice (și pacienții cu cancer au dureri insuportabile).

Hamer nu crede în medicație iar cancerul nu e o răceală care să treacă cu medicamente în șapte zile și într-o săptămână fără.

Hamer nu crede că se poate înșela vreodată deși nici măcar cei mai mari doctori profesori academicieni nu sunt atât de îngâmfați (și ei măcar au vieți salvate documentate, nu inventate).

Victmele lui Hamer au poze și nume, au rude si copii, au prieteni și soți pe care i-au părăsit. Doar câteva din numele lor sunt aici .

Pentru cazul Michaelei Jakubczuk-Eckbert există un site cu imagini cam șocante care arată ce face cancerul de sân netratat. Sau tratat după metoda Noii Medicine Germane . e tot acelasi lucru. Site-ul este acesta, imaginile sunt… să zicem ca sunt imaginea corectă despre un cancer netratat.

De ce nu este Ryke Geerd Hamer la închisoare?

Deși fanii îl numesc doctor (unii îi zic chiar ”geniu”) Hamer nu a mai avut dreptul de a practica medicina din 1986.

A făcut-o însă și inițial a fost doar amendat cu 1500 de euro.

În ianuarie 1992 a fost din nou condamnat (cu suspendare) pentru tratarea pacienților fără licență. A aplicat unui pacient cu tumoră o atelă în loc să îl trimită la spital. Piciorul pacientului a trebuit amputat.

În 1993 a fost arestat pentru defăimare pentru că are și multiple probleme cu evreii și Germania nu tolerează antisemitismul.

Părinții unei paciente aproape omorâte de Hamer (Olivia Pilhar) au fost condamnati la 8 luni de inchisoare cu suspendare. Hamer nu a putut fi condamnat pentru că a fugit din Austria între timp.

În 1997 a fost arestat în Koln și în 19 Septembrie 1997 a fost condamnat la 18 luni de închisoare. Cu această ocazie un psihiatru a concluzionat că Hamer suferă de ”personalitate psihopatică cu convingeri delirante”

În 2001 a fost condamnat la 3 ani de închisoare în Franța după ce a fost dat în judecată de părinții unui pacient ce a murit în grija lui Hamer. În 2004 a fost emis un mandat internațional de arestare pentru a putea fi arestat în Spania. A petrecut 3 ani în închisoare după care s-a întors în Spania.

În prezent există câteva dosare, unul pentru antisemitism și altul pentru sfătuirea unui pacient să nu facă chimioterapie.

Sursă

Din păcate în limba română încă existe puține resurse care să discute despre Hamer și Noua Medicină Germană altfel decât promovând o idee criminală.

Există resurse în limba germană însă, multe din ele pornind de aici unde există și date în engleză. Site-ul se numește ”Secta Morții” ceea ce este foarte potrivit pentru a descrie ce face Hamer.

Cine promovează Noua Medicină Germană în România.

O să ignor bloggeri care nu disting realitatea de ficțiune sau ficțiunea de vocile din capul lor și mă voi concentra pe cei ce ar trebui să știe mai bine:

1. Crina Vereș

Cea mai activă promotoare a acestei terapii criminale, povestește despre sine că a făcut medicina și s-a vindecat singurică de vreo 7 cancere în același timp. Totuși nu poate fi găsită în Registrul Colegiului Medicilor ca și medic cu drept de liberă practică. Dacă nu ai drept de practică te mai poți numi doctor?

Asta nu o oprește să facă ”cursuri de autovindecare” prin diverse locuri din țară iar prețurile de participare sunt departe de a fi mici. Când ceri 1000 de lei de persoană pentru o tabără (nu include cazare și mâncare) sau 300-400 de lei pentru un curs de weekend, e clar că nu te adresezi bolnavilor. Foarte interesant e că de cele multe ori plata se face sub formă de donație către un ONG, ceea ce mie ca și non-contabil, mi se pare dubios.

Crina Vereș a fost promovată pe TVR de realizatorul Cristian Mureșanu care ulterior a publicat pe pagina proprie de Facebook o biografie a lui Hamer tradusă de aici. Răul fusese însă făcut.

2. Iustin Lois

Un tânăr absolvent de medicină care probabil a văzut în NMG ceva ce nu a găsit în cursurile de la facultate – o rezolvare simplă pentru toate bolile.

Hamer l-a păcălit însă și acum cere bani pentru a le arăta oamenilor cum să evite medicina pe care el a studiat-o asiduu. Nu e plină de ironii viața? Nu știu dacă Iustin Lois lucrează în prezent într-un spital dar în locul șefului său… să zicem că nu l-aș lăsa să vadă pacienți.

3. Dr. Raluca Costache

Dna Costache este medic specialist internist ceea ce este o meserie admirabilă. Și chiar pare un profesionist desăvârșit, cel puțin după CV. Doar că, în privat – sau poate și în timpul exercitării meseriei în spitale ? – dna dr Costache oferă și consultații despre cancer și tratarea acestuia prin Terapia Gerson și Noua Medicină Germană.

Ceea ce e ciudat. Aceste două terapii se bat cap în cap ca și afirmații și metodologie de tratament. Să vă reamintesc ce spuneam în articolul despre Terapia Gerson despre cum apare cancerul:

Gerson afirma că organismul se umple de sodiu prin fertilizanți, insecticide, erbicide și alte chimicale. Nu doar că se umple de sodiu dar de asemenea scade conținutul de potasiu din organism chestiune care schimbă metabolismul celulelor corpului cauzând cancer.

Ori Hamer spune cu totul altceva, respectiv conflicte psihice și alte absurdități. Cum reușește dna Costache să le împace pe astea două… doar ea știe. Să mai menționez că metodele de ”tratament” sunt complet diferite?

Chiar aș vrea să înțeleg cum poate aceeași persoană să accepte 2 teorii complet contradictorii și pe deasupra să practice zi de zi o a treia care le face pe celelalte două inutile.

În fine… trecem mai departe.

Concluzii

Ryke Geerd Hamer este creatorul unei ideologii criminale numită Noua Medicină Germană. Finanțat și susținut de neo-naziști și antisemiți reușește să evite închisoarea și chiar să acrediteze ”cursanți” ce îi vor duce mai departe ideologia absurdă, nedovedită și fără baze biologice.

Noua Medicină Germană nu a dovedit niciodată că are vreo funcționalitate reală în tratarea pacienților. Hamer nu a publicat vreodată date complete și corecte despre toți pacienții săi și se folosește doar de testimoniale scrise de el pentru a se lăuda cu vindecări. Ceea ce se știe de fapt despre cei tratați de el este că fie au murit, fie au fost salvați din brațele morții de către medicina bazată pe dovezi.

Cei care promovează Noua Medicină Germană, fie ei lectori sau chiar organizatorii unor astfel de cursuri sunt și ei vinovați moral de ceea ce decid să facă participanții la aceste cursuri. Participanți care dau bani grei pentru a fi ”vindecați” sau a afla cum să se vindece de diverse boli și apoi ignoră medicina științifică pentru a se trata cu vorbe și apă rece vor suferi și probabil vor muri fugind de singurul tratament care îi putea ajuta.

Desigur, cât timp banii au fost dați nu mai contează, nu? E problema lor ce fac în timp ce lectorul și organizatorul numără banii.

Noua Medicină Germană este una dintre cele mai ciudate, neverosimile și pur și simplu stupide teorii despre medicină. Să negi vreo 5 ramuri ale medicinei în același timp (plus evoluția ca și teorie științifică), să declari că toate bolile se vindecă cu câteva ședințe de vorbit cu guru, să anatemizezi medicina fără drept de apel, să fabulezi despre ceva ce nu există fără să produci vreo dovadă… cum reușește acest om să aibă susținători? E peste puterile mele de înțelegere…

Feriți-vă de Noua Medicină Germană și de oricine o susține, fie ei oameni simpli sau medici. E ceva fundamental defect în cei care pot susține astfel de ideologii. Poate că sunt binevoitori, dar a le urma sfaturile este ca și cum te-ai condamna singur la moarte.

Cuvinte cheie esențiale pentru a detecta fanii NMG: Hamer, vindecare doar prin vorbe, faza de conflict, virusurile nu există, sistemul imunitar nu există, Stefan Lanka, vaccinurile sunt rele, geniu, conspirație și tot așa.

Reguli pentru comentarii la acest articol:

Pentru că deseori comentariile deviază de la scopul articolului aș vrea să fac clară o regulă care se va aplica pe întreaga serie de articole legate de terapiile alternative pentru cancer. Nici un comentariu care promovează, susține sau încurajează un cititor bolnav de cancer să își caute vindecarea în plante, guru sau alte idei nedovedite științific nu va fi publicat.

Validitatea acestui articol, documentarea lui, claritatea în exprimare, articole științifice care să îl dovedească greșit sunt acceptate și încurajate. Poveștile anecdotice despre vindecarea prin vorbit cu guru, băut ceai și gândit pozitiv – nu.

Lecturi suplimentare și surse:

http://www.deathsect.com/

http://adevarul.ro/locale/timisoara/seminar-despre-condamni-singur-moarte-1_50ad502b7c42d5a66392cd5c/index.html

http://www.ariplex.com/ama/amamiche.htm

https://www.psiram.com/en/index.php/Ryke_Geerd_Hamer

Apreciază: Apreciere Încarc...